De forsvarende danske ishockeymestre fra Aalborg Pirates må i øjeblikket se bort fra flere spillere, der sidder ude med skader. Derfor har klubben hentet forstærkning udefra. Piraterne har skrevet kontrakt med den 27-årige tjekkiske back Lukas Buchta. Kontrakten gælder i første omgang for en måned, så i oktober kan det nordjyske ishockeypublikum opleve tjekken på isen. - Vi er blevet ramt af nogle skader på de defensive pladser, og derfor afsøgte vi markedet for en midlertidigt erstatning, der kan træde til med det samme og være med til at aflaste de spillere, der er kampklare, så vi undgår flere skader, siger sportschef Ronny Larsen. Der venter Aalborg Pirates et ganske tætpakket kampprogram i oktober, hvor holdet skal i aktion i både Metal Ligaen og Champions Hockey League. Piraterne skal i alt spille 11 kampe i løbet af den næste måned. Klar til lokalopgør Lukas Buchta ankommer til Aalborg lørdag og ventes at være klar til søndagens lokalbrag mod Frederikshavn White Hawks. Den tjekkiske back har i de seneste to sæsoner spillet i den næstbedste række i Tjekkiet. Han har også erfaring fra hjemlandets bedste række, og så har han tilbragt en række sæsoner i amerikanske collegeishockey. Da Lukas Buchta var yngre, spillede han flere kampe for diverse tjekkiske ungdomslandshold, og han har blandt andet været med til VM som U17-spiller. Lukas Buchta kommer til at spille med nummer 50 på ryggen.
Aalborg Pirates styrker defensiven med tjekkisk back, der har ungdomslandskampe på cv'et.